РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/95-18

11. мај 2018. године

Б е о г р а д

З А П И С Н И К

29. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 10. МАЈА 2018. ГОДИНЕ

Седница је почела у 11,05 часова.

 Седници је председавао Маријан Ристичевић, председник Одбора.

Седници су присуствовали чланови Одбора: Тијана Давидовац, Жарко Богатиновић, Милија Милетић, Огњен Пантовић, Младен Лукић, Арпад Фремонд, Марјана Мараш, Нада Лазић и Милорад Мирчић, као и Звонимир Ђокић (заменик Јасмине Обрадовић), Драган Савкић (заменик Верољуба Матића) и Владимир Ђурић (заменик Ненада Божића).

 Седници нису присуствовали чланови Одбора: Јасмина Обрадовић, Верољуб Матић, Радован Јанчић, Мирослав Алексић, Горан Јешић, проф. др Миладин Шеварлић и Ненад Божић.

 Поред чланова Одбора, седници је присуствовао народни посланик др Милорад Мијатовић.

Седници су присуствовали представници Министарства пољопривреде, шумарства и водопривреде: Сенад Махмутовић, државни секретар, Данијела Милосављевић Остојић, помоћник министра, Ружица Трипић, начелник Одељења, Ненад Милојевић и Владе Ђоковић из Управе за заштиту биља, Жарко Радат, директор Управе за аграрна плаћања,Драгослав Милутиновић и Бојан Живковић, помоћници директора Управе за аграрна плаћања, Бобан Ћирић, Управа за ветерину, Наташа Милић, директор Републичке дирекције за воде, Александра Мичета, Управа за пољопривредно земљиште и Радивоје Каурин, Управа за шуме.

Пре утврђивања дневног реда, његову допуну предложио је Маријан Ристичевић са тачком: Информисање Одбора о Циљевима одрживог развоја.

Одбор је већином гласова (10 за, 1 није гласао) прихватио предлог за допуну дневног реда.

Милорад Мирчић предложио је да се тачка Разно скине са дневног реда.

Одбор није прихватио предлог. (1 за, 11 није гласало).

Одбор је већином гласова (11 за, 1 није гласао) усвојио следећи

 Д н е в н и р е д

1. Разматрање Информације о раду Министарства пољопривреде, шумарства и водопривреде за први квартал 2018. године ( број 02-992/18 од 18. априла 2018. године);
2. Информисање Одбора о Циљевима одрживог развоја;
3. Разно.

Прва тачка дневног реда - Разматрање Информације о раду Министарства пољопривреде, шумарства и водопривреде за први квартал 2018. године ( број 02-992/18 од 18. априла 2018. године);

У уводним напоменама, Сенад Махмутовић, истакао је да је Извештај за први квартал 2018. године детаљан и свеобухватан и покрива све активности Министарства у извештајном периоду. Он је напоменуо да је први квартал ове године обележио рад на уредбама и правилницима, односно, нормативна делатност, од којих је најважније доношење Уредбе о расподели подстицаја у пољопривреди и рурарном развоју за 2018. годину. Државни секретар је изразио очекивање да ће Министарство бити у прилици да у извештају за други квартал представи Одбору и годишњи Извештај о стању пољопривреде у 2017. години или тзв. зелену књигу, која ће приказати опште стање пољопривреде у Србији и дати оцену успешности наше аграрне политике. У извештајном периоду донете су 4 уредбе, 22 правилника, урађена 4 нацрта закона и одговорено је кроз различита мишљења и тумачења на 96 предмета и захтева других органа.

Маријан Ристичевић је нагласио да у Европској унији однос сточарске према биљној производњи 70:30 у корист сточарства. У Србији је обрнут однос и то је један од разлога слабог развоја пољопривреде. Због тога треба мењати аграрну политику, која треба да буде прилагођена малим специјализованим пољопривредним газдинствима, која треба да остваре већу производњу кроз повртарство и воћарство. По питању воћарства, потребно је дизање модерних засада у корист малих и средњих специјализованих газдинстава. Затим, приликом закупа државног пољопривредног земљишта, на основу права пречег закупа за сточаре, потребно је да се одбије земљиште које они већ имају по неком другом основу (закупљено или у власништву) на читавој територији Србије. Такође, треба смањити злоупотребе по питању права пречег закупа за сточаре, тако што би сточари који добију право пречег закупа по повлашћеним ценама, морали да производе на земљишту пољопривредне културе, од којих би на својој фарми припремали храну за своју стоку.

У дискусији су учествовали народни посланици: Маријан Ристичевић, Милија Милетић, Милорад Мирчић, Владимир Ђурић, Драган Савкић и Нада Лазић.

Одбор је већином гласова (10 за, 3 није гласало), а на основу члана 229. став 4. Пословника Народне скупштине закључио да поднесе Народној скупштини следећи

 И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за први квартал 2018. године и одлучио да јe прихвати.

Друга тачка дневног реда - Информисање Одбора о Циљевима одрживог развоја;

Др Милорад Мијатовић је информисао чланове Одбора о Циљевима одрживог развоја, односно Агенде 2030. Уједињене нације су септембра 2015. године усвојиле Циљеве одрживог развоја. То је комплексан скуп мера који говори о заштити животне средине, борби против сиромаштва, јачању институција система. Постоји 17 циљева и 169 подциљева. Ова агенда је доста конкретизована и прати се свака земља која спроводи ове циљеве. Република Србија је потисала ову агенду и међу првима је кренула у реализацију тачака које стоје у циљевима. Народна скупштина је формирала Фокус групу која има 13 чланова чији је основни задатак да врши надзор над реализацијом ових циљева. Влада Србије је формирала интерресорну групу чији је задатак да координира активност свих министарстава у реализацији ових циљева.

Такође, др Милорад Мијатовић је позвао све чланове Одбора да присуствују Регионалном семинару за парламенте из Централне и Источне Европе и Централне Азије у заједничкој организацији Народне скупштине Републике Србије и Интерпарламентарне уније, 24-25 маја 2018. године, у Београду, Дом Народне скупштине, мала пленарна сала, Трг Николе Пашића 13. На овом семинару ће се анализирати шта је која земља урадила на реализацији Циљева одрживог развоја, односно Агенде 2030.

У име Фокус групе за развој механизама контроле процеса имплементације Циљева одрживог развоја Народне скупштине, народна посланица Нада Лазић говорила је о Циљевима одрживог развоја у области пољопривреде. Она је представила неколико поглавља која имају везе са пољопривредном, а то су поглавља 2, 3, 6, 7, 13. и 15.

Трећа тачка дневног реда - Разно

 Под тачком разно, није био пријављених за расправу.

Пошто других питања и предлога није било, седница је закључена у 12,45 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић